ঠাকুরগাঁওয়ে গ্রামীণ খেলাধুলা প্রায় হারিয়ে যাচ্ছে। গ্রাম-বাংলার ঐতিহ্যবাহী এসব খেলাধুলার প্রচলন না থাকায় গ্রামীণ জনপদ তাদের নিজস্ব কৃষ্টি-কালচার থেকে দূরে সরে যাচ্ছে। হারিয়ে যাওয়া এসব খেলাধুলা ধরে রাখার জন্য সরকারি অথবা বেসরকারি পর্যায়ে কোনো উদ্যোগই নেয়া হচ্ছে না। জানা যায়,  গ্রামাঞ্চলে একসময় হা-ডু-ডু, কাবাডি, লাঠি খেলা, দাড়িয়াবান্দা, দড়ি ঝাঁপ, গোল্লাছুট, কানামাছি ভোঁ ভোঁ, এক্কা-দোক্কা, ডাংগুটি, চোর-পুলিশ, বৌছি, হাঁড়ি ভাঙ্গা, কিত-কিত, গাদন, লুকোচুরি, মোরগ লড়াই, ষাঁড়ের লড়াইসহ প্রায় শতাধিক খেলাধুলার প্রচলন ছিল। বর্তমানে এসব খেলার অধিকাংশই হারিয়ে গেছে। লাঠি ও হা-ডু-ডু যাও বা দু-একটি রয়েছে সেগুলোও এখন এ অঞ্চল থেকে হারিয়ে যাবার পথে। খেলাগুলো এখন গ্রামাঞ্চলে নেই বললেই চলে। অথচ গ্রাম-বাংলার হাজার বছরের ঐতিহ্য এই খেলাগুলোর সাথে জড়িয়ে রয়েছে আমাদের পূর্ব পুরুষের শেকড়।  এসব এখন আর চোখেই পড়ে  না। গ্রাম-বাংলার অনেক খেলাধুলার নাম এ প্রজন্মের ছেলে-মেয়েরা জানেই না। এসব খেলার স্থলে এখন স্থান দখল করে নিয়েছে ক্রিকেটসহ অন্যান্য খেলা। গ্রামাঞ্চল এবং শহরগুলোতে আগে জমজমাটভাবে হা-ডু-ডু খেলার আয়োজন করা হতো। বিশেষ করে হা-ডু-ডু ও লাঠি খেলার জন্য এক থেকে দেড় মাস আগে থেকেই বিভিন্ন হাট-বাজারে ব্যাপক প্রচার-প্রচারণা চালানো হতো। খেলা দেখার জন্য দূর-দূরান্ত থেকে শত শত মানুষ ছুটে আসতো। এক জেলার খেলোয়াড় অর্থের বিনিময়ে অন্য জেলায় খেলতে যেতো। একজন ভালো হা-ডু-ডু খেলোয়াড়ের কদর ছিল সমাজের সর্বস্তরের মানুষের কাছে। লাঠি  খেলা এবং হা-ডু-ডুর মতো দাড়িয়াবান্দা ও গোল্লাছুট খেলাও এখন বিস্মৃতি হয়ে গেছে। গোটা ঠাকুরগাঁও জেলা ঘুরলেও এসব খেলা কোথাও চোখে পড়বে না। শহরের পাড়া-মহল্ল্লার শিশুরা বাড়ির আঙ্গিনায় মার্বেল খেলা, লাটিম খেলা, কেরামবোর্ড খেলা, লুডু খেলা, এক্কা-দোক্কা খেলায় মাতিয়ে রাখতো সকলকে। মহল্ল্লার ফাঁকা স্থানগুলোতে কানামাছি, এক্কা-দোক্কাসহ আরও বেশকিছু খেলা চোখে পড়তো। বর্তমানে শহরের পাড়া-মহল্ল্লায় ফাঁকা জায়গা পাওয়াই দুষ্কর। সময় পাল্টে যাওয়ার সাথে সাথে পাল্টে গেছে পাড়া-মহল্ল্লার পরিবেশও। সময়ের চাহিদা মিটাতে গিয়ে এসব খেলার স্থলে  এখন এসেছে ভিডিও গেম্সহ আধুনিক খেলাধুলা। যা ঘরে বসেই খেলা যায়। হারিয়ে যাওয়া এসব খেলা নিয়ে অনেক অভিভাবক এখনও তাদের সন্তানদের কাছে গল্প করে। বিভিন্ন পূজা-পার্বন ও মেলায় জাঁকজমকভাবে মোরগ অথবা ষাঁড়ের লড়াই অনুষ্ঠিত হতো। এ নিয়ে হাজার হাজার টাকা বাজিও ধরা হতো।  প্রফেসর মনোতোষ কুমার দে জানান, এসব খেলার সাথে নাড়ির সম্পর্ক রয়েছে। এসব খেলাধুলা বাঙালি জাতির ঐতিহ্য। অথচ গ্রামীণ খেলাধুলা ধরে রাখার জন্য সরকারি অথবা বেসরকারি পর্যায়ে তেমন কোনো উদ্যোগ গ্রহণ করা হচ্ছে না।  সমপ্রতি ঠাকুরগাঁও জেলা প্রশাসকের আয়োজনে বালক  উচ্চ বিদ্যালয় মাঠে তিন দিন ব্যাপী দেশজ ও সাংস্কৃতিক মেলা আয়োজন করা হয়। এ মেলায় হারিয়ে যাওয়া দেশী হা-ডু-ডু , দাড়িয়াবান্দা, ও গোল্লাছুট খেলার আয়োজন করা হয়।  ঠাকুরগাঁও জেলাবাসী হারিয়ে যাওয়া দেশজ ও সাংস্কৃতিক রক্ষার জোরদাবি জানান।      মো: শাকিল আহম্মেদ  ঠাকুরগাঁও প্রতিনিধি